Leo (arkkipiispa)

Arkkipiispa Leo (siviilinimeltään Leo Makkonen; s. 4. kesäkuuta 1948 Pielavesi) on eläkkeellä oleva Helsingin ja koko Suomen arkkipiispa. Leo eläköityi joulukuun 2024 alussa.

 Ura 

 Varhainen elämä ja opinnot 
Leo Makkosen vanhemmat Aleksanteri ja Jeudokia Makkonen olivat tulleet Pielavedelle evakkoina Salmista Laatokan Karjalasta. Leo Makkonen kirjoitti ylioppilaaksi Pielaveden yhteiskoulusta 1967. Ylioppilaskirjoitusten ja Kainuun prikaatissa suoritetun varusmiespalveluksen jälkeen hän opiskeli aluksi yhteiskuntatieteitä silloisessa Yhteiskunnallisessa korkeakoulussa Tampereella yhden lukuvuoden, kunnes hän vaihtoi ortodoksiseen pappisseminaariin.

Makkonen suoritti ortodoksisen pappiskandidaatin tutkinnon Kuopiossa Suomen ortodoksisessa pappisseminaarissa. Vuonna 1995 hän suoritti teologian kandidaatin tutkinnon ja sai teologian maisterin arvon. Hän on arkkipiispa Hermanin ohella arkkipiispana toinen valkoisen papiston jäsen.

 Kirkollinen ura 
Leo Makkonen vihittiin diakoniksi ja papiksi 1973 ja piispaksi 1979. Hän on toiminut ortodoksisen nuorisotyön linjanjohtajana uskonnonopettajana Itä-Karjalan kansanopistossa 1972–1973, sen jälkeen ensin Ilomantsin ja sitten Turun piirin matkapappina 1973–1979. Vuonna 1979 hänet valittiin Suomen ortodoksisen kirkon apulaispiispaksi nimikkeellä Joensuun piispa. Hän täytti kanonisen naimattomuusehdon, koska oli jäänyt leskeksi vuonna 1977. 

Leo valittiin 1979 Oulun hiippakunnan piispaksi nimikkeellä Oulun metropoliitta 1.1.1980 alkaen, ja 1996 hänet valittiin Helsingin hiippakunnan piispaksi nimikkeellä Helsingin metropoliitta. Lokakuussa 2001 hänet valittiin Karjalan ja koko Suomen arkkipiispaksi ja hän aloitti tehtävässä virallisesti 16. joulukuuta samana vuonna. Arkkipiispan istuimen siirryttyä Helsinkiin Leo siirtyi vuoden 2018 alusta sinne ja sai virkanimikkeekseen Helsingin ja koko Suomen arkkipiispa. Vuonna 2024 Leo ilmoitti jäävänsä eläkkeelle toiveenaan jo pääsiäisen aikaan. Hänen seuraajakseen valittiin marraskuussa 2024 ortodoksisessa kirkolliskokouksessa Oulun metropoliitta Elia, joka astui tehtäväänsä 15.12.2024.

 Luottamustoimet, järjestötoiminta, rikostutkinta ja kirkon työsuhderiidat 
Leo on ollut jäsenenä Suomen ortodoksisen kirkon kirkolliskokouksessa vuodesta 1975 ja ortodoksisessa kirkollishallituksessa vuodesta 1980.

Makkonen perusti vuonna 2005 ortodoksisen kulttuurisäätiön, Karjalan hiippakunnan säätiön. Hän on säätiön hallintoneuvoston puheenjohtaja. Makkonen johti Karjalan kielen seuraa, joka meni kuitenkin konkurssiin. Siihen johtaneista syistä on käynnistetty laaja rikostutkinta. Kesällä 2025 Makkosta vastaan nostettiin syytteet törkeästä avustuspetoksesta ja törkeästä kirjanpitorikoksesta, jotka liittyvät Karjalan kielen seuran toimintaan. Hän on kiistänyt syyllisyytensä ja katsonut, ettei ole toiminut tahallisesti väärin. Syyttäjä vaati Makkoselle ja yhdistyksen sihteerille ehdollista vankeusrangaistusta. Opetus- ja kulttuuriministeriö vaati epäiltyjä maksamaan perusteettomasti nostetut 250 000 euron avustukset takaisin korkoineen. Makkonen ja sihteeri tuomittiin helmikuussa 2026 Pohjois-Karjalan käräjäoikeudessa vuoden ja kuukauden ehdolliseen vankeusrangaistukseen törkeästä avustuspetoksesta ja törkeästä kirjanpitorikoksesta sekä maksamaan yhteisvastuullisesti rikoksella aiheutettuja vahinkoja ja ministeriön oikeuskuluja yhteensä noin 200 000 euron edestä. 

Makkonen on perustanut vuonna 2023 Karjalan kielen säätiön, joka aloitti kustannustoiminnan julkaisemalla Makkosen kääntämiä rukouksia sisältävän kirjan vuonna 2025. 

Leon arkkipiispuuteen on liittynyt vakavia henkilöristiriitoja, joihin liittyviä asioita on selvitelty myös oikeudessa.

Näkemyksiä
Arkkipiispa Leo on tuominnut jyrkin sanoin Venäjän hyökkäyksen Ukrainaan helmikuussa 2022. Maaliskuun alussa 2022 Leo tuomitsi Moskovan ja koko Venäjän patriarkan Kirillin sunnuntaina 6. maaliskuuta pitämän saarnan, jossa tämä osoitti tukensa Venäjän johdon toimille Ukrainassa. Moscow Times -lehden mukaan Kirill oli muun muassa sanonut Ukrainan sodassa olevan ”kysymys siitä, mille puolelle Jumalaa ihmiskunta asettuu”. Leon mielestä Venäjän ukrainalaiseen siviiliväestöön kohdistamat julmuudet Butšassa ja muualla Ukrainassa ”eivät edusta enää sodan kauheuksia vaan äärimmäistä inhimillistä pahuutta”.

Yksityiselämä
Arkkipiispa Leo on leski ja yhden lapsen isä. Leo toteutti 60-vuotispäivänään elämänikäisen haaveensa, kun hän rakennutti synnyinkyläänsä Pielavedelle tsasounan, jonka hän juhlapäivänään vihki käyttöön.

Tunnustukset
 Kunnniatohtori Joensuun yliopiston teologisessa tiedekunnassa (2004) sekä ranskalaisessa Pyhän Sergein Teologisessa instituutissa (2005).
55x55px Pyhän karitsan ritarikunnan suurmestari, 2001  
55x55px Suomen Leijonan ritarikunnan 1. luokan komentajamerkki 2006. 
55x55px Pyhän Henrikin risti 2008

 Teokset 












 Lähteet 

 Aiheesta muualla 


 Arkkipiispan kotisivut (arkistoitu)


Leo
Luokka:Suomen ortodoksisen kirkon kirkolliskokousedustajat
Leo
Luokka:Karjalaiset henkilöt
Leo
Luokka:Oulun metropoliitat
Luokka:Helsingin metropoliitat
Luokka:Suomen ortodoksisen kirkon apulaispiispat